আধার নিয়ে বৃহস্পতিবার কেন্দ্রকে ভর্ৎসনা করল কলকাতা হাইকোর্ট।
সেরিব্রাল পলসিতে আক্রান্ত সনৎ মৈত্রের আবেদনের ভিত্তিতে বিচারপতি দেবাংশু বসাক এদিন প্রশ্ন তোলেন, কেন্দ্র আধার যখন বাধ্যতামূলক করছে, তখন এক অসুস্থ যুবককে আধার কার্ড পেতে আদালতে কেন আসতে হবে। সনতের আধার কার্ড কত দিনে তৈরি করা সম্ভব, আগামী ১৩ নভেম্বর তা জানাতে কেন্দ্রকে নির্দেশ দেওয়া হয়েছে। সনৎ বেহালার বড়িশায় কৈলাস ঘোষ রোডের বাসিন্দা।
কেন্দ্রের আইনজীবীর উদ্দেশে বিচারপতির বক্তব্য, ‘‘কেন্দ্র সকলকে ডিসেম্বরের মধ্যে ব্যাঙ্ক অ্যাকাউন্ট-সহ একাধিক ক্ষেত্রে আধার লিঙ্ক করাতে বলেছে। অথচ কেন্দ্র নিজেই তা মানছে না। আদালতকে কেন হস্তক্ষেপ করতে হবে? আমি যদি বলি, আগামী কালই আধারের জন্য নমুনা (বায়োমেট্রিক) সংগ্রহ করে নিয়ে আসুন, আপনারা কি তা করবেন?’’
২৭ বছর বয়সি সনতের আইনজীবী জয়ন্তনারায়ণ চট্টোপাধ্যায় এবং দেবাশিস বন্দ্যোপাধ্যায় এদিন আদালতে অভিযোগ করেন যে, ২০১৬ সালের ১৫ জুলাই সনৎকে নিয়ে তাঁর মা আধার কার্ড করানোর জন্য সংশ্লিষ্ট এলাকার ক্যাম্পে গিয়েছিলেন। কিন্তু অসুস্থতার জন্য তাঁর চোখ এবং আঙুলের ছাপ নেওয়া সম্ভব হয়নি। ওই পরিবার ছেলের আধারের জন্য পরে কলকাতা পুরসভা ও রাজ্যের সংশ্লিষ্ট দফতরে যায়। কাজ হয়নি। গত ৯ অগস্ট শেষ বার তাঁরা ক্যাম্পে যান। কিন্তু আধার করানো যায়নি।
মা নূপুরের কথায়, ‘‘ছেলে রোগের জন্য সোজা হয়ে তাকিয়ে থাকতে পারে না। হাতের আঙুল অসাড়। বায়োমেট্রিক নমুনা তিন বার নাকচ হয়ে গিয়েছে। বাড়িতে এসে যদি আধার না করায়, কার্ড পাব কী করে?’’
কেন্দ্রের আইনজীবী জানান, এই যুবকের আধার কার্ড করিয়ে দেওয়া কেন্দ্রের দায়িত্ব। কিন্তু বিশেষ যন্ত্র ও সফ্‌টঅয়্যারের অভাবে রাজ্যে তা করা যাচ্ছে না। তা শুনে বিচারপতি বলেন, ‘‘কেন্দ্রের প্রতিনিধি কেন ওঁর বাড়ি গিয়ে নমুনা সংগ্রহ করে আনছেন না। আইনে তার বিধান রয়েছে।’’ কেন্দ্রের তরফে জানানো হয়, তিন মাস সময় পেলে তারা কার্ড করে দেবে। তা শুনে বিচারপতি বলেন, ‘‘ডিসেম্বরের মধ্যে আধারের সঙ্গে সব পরিষেবা যুক্ত করতে নির্দেশ দিচ্ছেন, আর এক্ষেত্রে তিন মাস লাগবে! দায়িত্ব এড়িয়ে যাচ্ছেন কেন?’’